Foto: AFP / Peter Parks Tesla kompaniyasining aksiyalari Nyu-York fond birjasidagi savdolar natijalariga ko‘ra 2 aprelda 5,1 foiz qiymatini yo‘qotdi va bir donasi narxi 252 dollargacha tushib ketdi. MarketWatch agentligining ta’kidlashicha, aksiyalar narxi kompaniya uchun bir qator salbiy hodisalar ortida qadrsizlanmoqda. 23 martda avtopilotda ketayotgan Tesla Model X mashinasi yo‘l-transport hodisasiga tushgan. Oqibatda mashina yonib ketgan, haydovchi esa olingan jarohatlardan halok bo‘lgan. Bir kun o‘tib kompaniya rul gidrokuchaytirgichidagi muammo sababli 123 mingta model S’ni qaytarib olishini e’lon qilgan. Keyinroq Moody’s tahliliy agentligi Tesla’ning likvidligi yetarlichamasligini ta’kidlab, uning reytingini pasaytirgan. Bu ham yetmagandek, kompaniya rahbari Ilon Mask 1 aprel hazil kuni munosabati bilan kompaniya bankrot bo‘lganini ma’lum qilgan, biroq uning bu hazili qimmatga tushgan ko‘rinadi.